Ida Auken (SF), 2010-12-14:
Jeg vil også gerne sige tak for debatten og selvfølgelig først og fremmest tak til Socialdemokratiet, De Radikale, Enhedslisten og hr. Christian H. Hansen for at være med på vores forslag.
Så kan jeg med beklagelse sige, at selv om vi er meget enige på nogle områder, vil de andre partier, på trods af at deres miljøordførere melder andre ting ud, alligevel ikke støtte op om f.eks. en national oversvømmelsesplan.
Det var ellers noget, vi fik at vide i august, men man kan så se, at det, som miljøordførerne sagde i august måned, altså ikke står til troende, når det bliver klima- og energiordførerne, der skal svare på det i december måned.
Men som sagt er det jo også holdt op med at regne, og så er der måske nogle, der føler, at hele problemstillingen er lidt mindre akut.
Jeg vil give klima- og energiministeren ret så langt, at vi er enige om, at der skal forebygges på det her område.
Det er billigere, at klimatilpasning ikke kun skal ses som et problem, men også som en løsning på flere ting: at Danmark faktisk har nogle forskellige rådgivere og nogle forskellige producenter af grønne teknologier, som virkelig er førende på det her område, og som, hvis de får lov at komme i gang nu ude i kommunerne, sådan set kan lave en masse løsninger, vi også ville kunne eksportere til andre steder; så der er også en god eksportvinkel på det her.
Men så må jeg sige, at der jo også er nogle uenigheder.
Og hvis man kigger det materiale igennem, som de bygger den her undersøgelse på, vil jeg sige, at bare yngste fuldmægtig i Energistyrelsen burde med et øjekast kunne have øjet de planer igennem og sagt: Det skal vi i hvert fald ikke sende ministeren i byen med.
For det er så forskelligt, det er så tyndt, at det kan man ikke bygge en udtalelse på fra en ministers side.
Så vi er altså meget uenige om, hvordan det går i kommunerne, og jeg har stadig væk ikke set noget som helst belæg for den ellers meget flotte indledning, de andre partier har til deres forslag til vedtagelse, nemlig at det går så godt, så godt.
Tværtimod kunne vi jo i august måned se, at lige præcis de kommuner, der ikke har forebygget, ikke har tænkt langsigtet, stod med vand ind i stuerne; de kom til at betale en kæmpe regning.
Som sagt kommer august måneds skybrud måske til at koste samfundet op mod 1 mia. kr.
Det er jo ikke 1 mia. kr., der så er brugt til at lave forebyggende arbejde fremover; det er jo bare 1 mia. kr. brugt på oprydning.
Det er jo ikke, fordi vi står herinde og vil bestemme, hvordan man skal gøre det i den enkelte kommune.
Vi vil bare give dem lige præcis de planer, de redskaber og de værktøjer, de efterlyser, og som vi kunne høre at Venstre også var interesseret i at give dem, men man vendte det døve øre til, når det kom til, at de bad om noget af det, som man ikke var interesseret i at give fra Venstres side.
Om det første vil jeg sige, at hvis man gerne vil vide, hvor langt vi er kommet, hvorfor kigger man så ikke på de planer, der er kommet ind?
For med et enkelt øjekast kunne man se, at ud af de 31 planer, der er sendt ind, er to af dem som sagt et Worddokument, hvor der står: Klimatilpasningsplan følger.
Det var, hvad de kunne levere i november måned på et spørgsmål, de svarede ja til i maj.
Flere af kommunernes planer er små sætninger i en klimahandlingsplan, som handler om at forebygge klimaforandringer, men ikke en klimatilpasningshandlingsplan.
De tror ikke, at de behøver at gå i gang.
Der er altså noget, der tyder på, at der er nogle kommuner, der ikke har forstået, hvor alvorlig den her opgave er, og som måske ikke har den politiske opbakning til at få prioriteret det her rigtig højt i deres kommune.
Og det ærgrer mig da, at man ikke fra regeringens side vil gå med til at tage det her ansvar.
Må jeg så bare frabede mig, at vi, næste gang det regner, skal høre hykleriske ordførere fra Venstre, De Konservative og Dansk Folkeparti love det ene, det andet og det tredje, som de nu igen stemmer imod i Folketingssalen i dag?
Det gider jeg simpelt hen ikke høre på.
Som jeg sagde til hr. Eyvind Vesselbo i Deadline med det fine udtryk: Lur mig, om ikke Venstre trækker alle de her løfter tilbage, når det holder op med at regne.
Og der fik jeg da noget så smerteligt ret; det må jeg jo så konstatere oven på dagens debat i dag.
Det andet formål med Energistyrelsens undersøgelse, kunne vi høre fra klimaministeren, var videndeling mellem kommunerne.
Hvorfor har man så ikke lagt planerne ud på klimatilpasning.dk, hvis man går op i at dele viden?
Hvorfor ligger de ikke der?
Og hvorfor skulle der et pres fra Folketinget til, for at vi kunne få de her planer oversendt til Folketinget?
Er det videndeling?
Jeg har lidt svært ved at se, at det skulle være formålet.
Men jeg siger altså tak for debatten, og det så ikke ud til, at der var nogen, der vovede rigtig at kaste sig ud i den.